PMIndiaData/PMIndiaSum huggingface dataset:
భారత ద్వైపాక్షిక పెట్టుబడుల ఒప్పందం నమూనా పూర్తి పాఠం

ప్రధాని శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం భారత ద్వైపాక్షిక పెట్టుబడుల ఒప్పందం సవరించిన నమూనాకు ఆమోద ముద్ర వేసింది. ప్రస్తుతం అమలులో ఉన్న భారత ద్వైపాక్షిక పెట్టుబడుల ఒప్పందం (బీ ఐ టీ) స్థానంలో ఇది అమలులోకి వస్తుంది. సమగ్ర ఆర్థిక సహకార ఒప్పందాలు (సీ ఈ సీ ఏ లు), సమగ్ర ఆర్థిక భాగస్వామ్య ఒప్పందాలు ( సీ ఈ పీ ఏ లు), స్వేచ్ఛా వాణిజ్య ఒప్పందాలు (ఎఫ్ టీ ఏ లు) వంటి వాటికి అనుగుణంగా ఇప్పటికే అమలులో ఉన్న బిఐటిల పునర్ నవీకరణకు జరిగే చర్చలతో పాటు భవిష్యత్తులో కుదుర్చుకోనున్న బీ ఐ టీ లకు కూడా ఈ కొత్త నమూనా వర్తిస్తుంది. ఈ కొత్త నమూనా బీ ఐ టీ దేశంలో పెట్టుబడులు పెట్టే విదేశీ ఇన్వెస్టర్లు, విదేశాల్లో పెట్టుబడులు పెట్టే భారత ఇన్వెస్టర్లకు అంతర్జాతీయంగా అమలులో ఉన్న విధి విధానాలకు అనుగుణంగా తగు రక్షణలు కల్పిస్తుంది. ఇన్వెస్టర్ల హక్కులు, ప్రభుత్వ బాధ్యతల మధ్య సమతూకాన్ని తీసుకువస్తుంది. చట్టపరంగా సమస్యలు పరిష్కరించుకునేందుకు ఒక వేదికను ఏర్పాటు చేయడంతో పాటు, ఎలాంటి వివక్ష లేకుండా స్వేచ్ఛగా కార్యకలాపాలు నిర్వహించుకునే అవకాశం కూడా కల్పిస్తూ ఇన్వెస్టర్లలో విశ్వాసాన్ని ఇనుమడింపచేస్తుంది. ఎఫ్ డీ ఐ లకు భారత్ ను ఆకర్షణీయమైన గమ్యంగా మార్చడంతో పాటు విదేశాలకు వెళ్ళే భారతీయ ఎఫ్ డీ ఐ లకు కూడా అవసరమైన రక్షణలు బీ ఐ టీ కల్పిస్తుంది. పెట్టుబడులకు ఎంటర్ ప్రై జ్ ఆధారిత నిర్వచనం ఇవ్వడం, చక్కని విధానాల ద్వారా వివకు తావు ఉండని, జాతీయ స్థాయి కార్యాచరణ, మరింత మెరుగులు దిద్దిన ఇన్వెస్టర్ల వివాదాల పరిష్కార యంత్రాంగం, వివాదాల పరిష్కారానికి అంతర్జాతీయ న్యాయస్థానాలకు పోయే ముందు దేశీయంగా పరిష్కార యంత్రాంగాలను ఆశ్రయించే అవకాశం కల్పించడం, ట్రై బ్యునళ్ళ అధికారాలను నగదు పరమైన పరిహారానికి మాత్రమే పరిమితం చేయడం ఈ కొత్త బీ ఐ టీ ప్రధాన లక్షణాలు. ప్రభుత్వానికి గల నియంత్రణాపరమైన అధికారాలు చెక్కు చెదరకుండా చూసేందుకు ప్రభుత్వ వస్తు సమీకరణ, సబ్సిడీలు, నిర్బంధ లైసెన్సులు వంటి వాటికి కొత్త బీ ఐ టీ మినహాయింపులు ఇచ్చింది. నేపథ్యం : తొలి బీ ఐ టీ పై భారత ప్రభుత్వం 1994 మార్చి 14వ తేదీన సంతకం చేసింది. అప్పటి నుంచి ఇప్పటికి 83 దేశాలతో ప్రభుత్వం బీ ఐ టీ లను కుదుర్చుకుంది. ఈ బీ ఐ టీలన్నింటి పైనా భారత నమూనా బీ ఐ టీ 1993కి అనుగుణంగా చర్చలు జరిగాయి. 1993 నుంచి సామాజిక పరమైన, ఆర్థిక పరమైన మార్పులు అనేకం చోటు చేసుకున్నాయి. విదేశీ పెట్టుబడులకు సంబంధించి ప్రభుత్వ నియంత్రణలు రూపొందాయి. కేంద్ర, రాష్ర్టాల స్థాయిలో పెట్టుబడులను నియంత్రించే పలు చట్టాలు వచ్చాయి. అలాగే అంతర్జాతీయంగాను, సార్వత్రికంగాను, పెట్టబడిదారులు- ప్రభుత్వాల మధ్య ఏర్పడే వివాదాల పరిష్కార ట్రై బ్యునళ్ళ పరంగాను ఎన్నో మార్పులు చోటు చేసుకున్నాయి.
ప‌ద్మ అవార్డులు పొందిన వారికి శుభాకాంక్ష‌లు తెలిపిన ప్ర‌ధాన‌మంత్రి శ్రీ న‌రేంద్ర మోదీ.

ప్ర‌ధాన‌మంత్రి శ్రీ న‌రేంద్ర మోదీ ప‌ద్మ అవార్డులు పొందిన వారంద‌రికీ శుభాకాంక్ష‌లు తెలిపారు. ఇందుకు సంబంధించి ప్ర‌ధాన‌మంత్రి ఒక ట్వీట్ చేస్తూ, “పద్మ అవార్డులు పొందిన వారందరికీ అభినందనలు. దేశం మొత్తం వారి విజయాలను గౌరవిస్తోంది. సమాజానికి వారు చేసిన సేవలకు మనమందరం గర్విస్తున్నాము, అని పేర్కొన్నారు.
ప్రిన్సిప‌ల్ సెక్ర‌ట‌రీ శ్రీ‌ నృపేంద్ర మిశ్రా కు వీడ్కోలు ప‌లికిన ప్ర‌ధాన మంత్రి

నేడు 7, లోక్ క‌ళ్యాణ్ మార్గ్ లో ఏర్పాటు చేసిన ఒక కార్యక్ర‌మం లో ప్ర‌ధాన మంత్రి శ్రీ న‌రేంద్ర మోదీ ప్రిన్సిప‌ల్ సెక్ర‌ట‌రీ శ్రీ నృపేంద్ర మిశ్రా కు వీడ్కోలు ప‌లికారు. ఈ కార్య‌క్ర‌మాని కి ప‌లువురు కేంద్ర మంత్రులు మ‌రియు సీనియ‌ర్ ప్ర‌భుత్వాధికారులు హాజ‌ర‌య్యారు. శ్రీ మిశ్రా ఒక అమూల్య‌మైన ఖ‌జానా వంటి వారు అని ప్ర‌ధాన మంత్రి అభివ‌ర్ణిస్తూ, ఆయ‌న తో త‌న ప్ర‌యాణం అయిదు సంవ‌త్స‌రాల క్రితం మొద‌లైన సంగతి ని గుర్తు కు తెచ్చారు. ప్రిన్సిప‌ల్ సెక్ర‌ట‌రీ యొక్క క‌ష్ట‌ప‌డి ప‌ని చేసే స్వ‌భావాన్ని గురించి, ప‌ని ప‌ట్ల స‌మ‌ర్ప‌ణ భావాన్ని గురించి, ఇంకా ప్ర‌భుత్వోద్యోగి గా అనుసరణీయమైన ఆయన వృత్తి జీవ‌నం గురించి ప్ర‌ధాన మంత్రి కొనియాడారు. పాల‌న లో శ్రీ మిశ్రా త‌నకు ఉన్న అపార అనుభ‌వాన్ని కనబరచిన వివిధ ఉదాహరణల ను ఆయ‌న స‌భికుల కు వివ‌రించారు. శ్రీ మిశ్రా ను ఒక స‌మ‌ర్ధుడైనటువంటి మ‌రియు అనుభ‌వ‌శాలి అయినటువంటి అధికారి అని ప్ర‌ధాన మంత్రి చెప్తూ, ఘ‌ర్ష‌ణ త‌లెత్తినపుడు దాని ని ప‌రిష్క‌రించ‌డం లో ఆయన అందె వేసిన చేయి అని పేర్కొన్నారు. ఆయ‌న కు భ‌విష్య‌త్తు ఉజ్వ‌లం గా ఉండాల‌ని ప్ర‌ధాన మంత్రి ఆకాంక్షిస్తూ, భార‌త‌దేశం లో పాల‌న ప‌ర‌మైన విస్తృత సేవ‌ల కు గాను ప్రిన్సిప‌ల్ సెక్ర‌ట‌రీ కి ప్ర‌ధాన మంత్రి ధ‌న్య‌వాదాలు పలికారు. ఒక ‘న్యూ ఇండియా’ క‌ల ను నెర‌వేర్చే దిశ గా కృషి చేసే అవ‌కాశాన్ని త‌న‌కు ఇచ్చినందుకు ప్ర‌ధాన మంత్రి కి ప్రిన్సిప‌ల్ సెక్ర‌ట‌రీ ధ‌న్య‌వాదాలు తెలిపారు. ప్ర‌ధాన మంత్రి యొక్క ల‌క్ష్య ప్ర‌ధాన‌మైన, సాంకేతిక విజ్ఞానం పట్ల మక్కువ కలిగిన మ‌రియు మానవీయత తో కూడిన దార్శ‌నిక‌త అభినంద‌నీయ‌మైనది అని శ్రీ మిశ్రా చెప్తూ, ‘న్యూ ఇండియా’ను ఆవిష్క‌రించే ధ్యేయం తో ప‌ని చేయాల‌ని యావత్తు ప్రభుత్వ యంత్రాంగాని కి విజ్ఞ‌ప్తి చేశారు.
జమ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం 2019 సెక్ష‌న్ 73, అలాగే ఈ చ‌ట్టం లోని సెక్ష‌న్ 74 కింద ఆదేశాల జారీ కి సంబంధించి, భార‌త ప్ర‌భుత్వ (కార్య‌క‌లాపాల‌) నిబంధ‌న‌లు 1961 లోని నిబంధ‌న 12 కింద  ఆమోదించిన ప్ర‌తిపాద‌న‌ ను  వెనుక‌టి తేదీ తో అమ‌లు లోకి వ‌చ్చే విధంగా కేంద్ర కేబినెట్ ఆమోదం తెలిపింది.

ప్ర‌ధాన‌ మంత్రి శ్రీ న‌రేంద్ర మోదీ అధ్యక్ష‌త‌న స‌మావేశ‌మైన కేంద్ర కేబినెట్ ,జమ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం 2019 సెక్ష‌న్ 73 కింద‌,అలాగే ఈ చ‌ట్టంలోని సెక్ష‌న్ 74 కింద ఆదేశాల జారీకి సంబంధించి, భార‌త ప్ర‌భుత్వ (కార్య‌క‌లాపాల‌) నిబంధ‌న‌లు 1961 లోని నిబంధ‌న 12 కింద ఆమోదించిన ప్ర‌తిపాద‌న‌ను వెనుక‌టి తేదీతో అమ‌లులోకి వ‌చ్చే విధంగా ఆమోదం తెలిపింది. పార్ల‌మెంటు సిఫార్సు కు అనుగుణం గా రాష్ట్ర‌ప‌తి రాజ్యాంగం లోని ఆర్టిక‌ల్‌ 370 ప్ర‌కారం ఒక డిక్ల‌రేశన్ జారీ చేసి జ‌మ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం 2019కి త‌న ఆమోదం తెలిపారు. అలాగే, 2019 అక్టోబ‌ర్ 31 నుంచి పూర్మ‌పు జమ్ము, కశ్మీర్ రాష్ట్రాన్ని కొత్త‌గా జ‌మ్ము, కశ్మీర్ కేంద్ర పాలిత ప్రాంతం గా, ల‌ద్దాఖ్ ను మ‌రో నూత‌న కేంద్ర పాలిత ప్రాంతంగా పున‌ర్ వ్య‌వ‌స్థీక‌రించారు. జ‌మ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం, 2019 ఈ ఏడాది అక్టోబ‌ర్ 31 నుంచి అమ‌లు లోకి వ‌చ్చిన నాటి నుంచి పూర్వ‌పు జ‌మ్ము, కశ్మీర్ లెజిస్లేచ‌ర్‌ క‌లిగిన కేంద్ర పాలిత ప్రాంతం గా, ల‌ద్దాఖ్ ను లెజిస్లేచ‌ర్ లేని కేంద్ర పాలిత ప్రాంతం గా పున‌ర్ వ్య‌వ‌స్థీక‌రించారు. 2018 డిసెంబ‌ర్ 19న ఆనాటి జ‌మ్ము, కశ్మీర్ రాష్ట్రం లో రాజ్యాంగం లోని ఆర్టిక‌ల్ 356 కింద రాష్ట్ర‌ప‌తి పాలన విధించారు. అయితే రాజ్యాంగం లోని ఆర్టిక‌ల్ 356 కేంద్ర‌ పాలిత ప్రాంతాల‌ కు వ‌ర్తించ‌నందున 2019 అక్టోబ‌ర్ 31న రాష్ట్ర‌ప‌తి పాల‌న‌ ను ఎత్తివేశారు. కొత్త‌ గా ఏర్ప‌డిన జ‌మ్ము, కశ్మీర్ కేంద్ర పాలిత‌ ప్రాంతం లో శాస‌న‌ స‌భ ఏర్పాటు లో లేనందున‌, రాజ్యాంగ‌ ప‌ర‌మైన శూన్య‌త ఏర్ప‌డ‌కుండా చూసేందుకు నాటి జ‌మ్ము, కశ్మీర్ రాష్ట్ర గ‌వ‌ర్న‌ర్ సూచ‌న మేర‌కు 2019 అక్టోబ‌ర్ 31న జ‌మ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం 2019 లోని సెక్ష‌న్ 73 కింద జ‌మ్ము, కశ్మీర్‌ కేంద్ర పాలిత ప్రాంతం లో రాష్ట్ర‌ప‌తి పాల‌న విధిస్తూ రాష్ట్ర‌ప‌తి ఉత్త‌ర్వులు జారీ అయ్యాయి. అలాగే జ‌మ్ము, కశ్మీర్ పున‌ర్ వ్య‌వ‌స్థీక‌ర‌ణ చ‌ట్టం 2019ని అనుస‌రించి 2019 అక్టోబ‌ర్ 31 న జ‌మ్ము, కశ్మీర్ కేంద్ర‌ పాలిత ప్రాంత సంఘ‌టిత నిధి నుంచి ఖ‌ర్చు చేసేందుకు రాష్ట్ర‌ప‌తి ఒక ఉత్త‌ర్వు ను కూడా జారీ చేశారు.
ఆంధ్ర ప్రదేశ్, పశ్చిమ బెంగాల్, మహారాష్ట్ర లలో మూడు కొత్త ఎఐఐఎమ్ఎస్ లకు మూడు డైరెక్టర్ పదవుల ఏర్పాటును ఆమోదించిన మంత్రివర్గం

ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆంధ్ర ప్రదేశ్ లో గుంటూరు సమీపంలోని మంగళగిరి, పశ్చిమ బెంగాల్ లోని కల్యాణి, మహారాష్ట్ర లోని నాగ్ పుర్ లలో మూడు కొత్త ఎఐఐఎమ్ఎస్ లకు మూడు డైరెక్టర్ పదవుల ఏర్పాటును ఆమోదించింది. ఈ డైరెక్టర్ లకు సవరణకు ముందు వేతన స్కేల్ రూ.80,000 (స్థిరం) {అదనంగా ఎన్ పిఎ గరిష్ఠ పరిమితి 85,000} ఉంటుంది. 1956 ఎఐఐఎమ్ఎస్ చట్టం తో పాటు సవరించిన 2012 ఎఐఐఎమ్ఎస్ (సవరణ) చట్టం ప్రకారం- ఈ సంస్థకు ఒక ముఖ్య కార్యనిర్వహణ అధికారి ఉంటారు. అతనికి సంస్థ డైరెక్టర్ గా హోదా ఇస్తారు. అతనిని సంస్థ నియమిస్తుంది. అయితే ఆ సంస్థ మొదటి డైరక్టర్ కేంద్ర ప్రభుత్వంచే నియమించబడి ఉండాలి. ఆ డైరెక్టర్, పరిపాలన అధిపతి గానూ, సంస్థ కార్యదర్శి గానూ వ్యవహరిస్తారు. మూడు ఎఐఐఎమ్ఎస్ లు సక్రమంగా పనిచేయడంలో, పరిపాలనలో సహాయపడతారు. అవసరమైన పద్దతులను పాటిస్తూ, ఈ ఖాళీని వెంటనే భర్తీ చేస్తారు. ఈ డైరెక్టర్ ఉద్యోగం సవరణకు ముందు వేతన స్కేలు రూ.80,000 (స్థిరం) {అదనంగా ఎన్ పిఎ గరిష్ట పరిమితి 85,000} లో ఉంటుంది. 6వ సి పి సి ప్రకారం, ప్రతి డైరెక్టర్ ఉద్యోగానికీ వార్షిక ఆర్ధిక భారం సుమారు 25 లక్షల రూపాయలుగా ఉంటుంది. పూర్వరంగం నాలుగు కొత్త ఎఐఐఎమ్ఎస్ లను ఆంధ్ర ప్రదేశ్, పశ్చిమ బెంగాల్, మహారాష్ట్ర, ఉత్తర ప్రదేశ్ లలో ఏర్పాటు చేయనున్నట్లు కేంద్ర ఆర్ధిక మంత్రి తన 2014-15 వార్షిక బడ్జెట్ ప్రసంగంలో ప్రకటించారు. ఆంధ్ర ప్రదేశ్ లో గుంటూరు సమీపంలోని మంగళగిరి, పశ్చిమ బెంగాల్ లోని కల్యాణి, మహారాష్ట్ర లోని నాగ్ పుర్ లలో 4949 కోట్ల రూపాయల వ్యయంతో ఏర్పాటు చేయడానికి 2015 అక్టోబర్ 7వ తేదీన మంత్రివర్గం ఆమోదం తెలిపింది. ఈ మూడు ఎఐఐఎమ్ఎస్ లను ప్రధాన మంత్రి స్వాస్థ్య సురక్షా యోజన (పిఎమ్ఎస్ఎస్ వై) లో భాగంగా ఏర్పాటు చేస్తున్నారు. తక్కువ వ్యయంతో/విశ్వసనీయమైన ఆరోగ్య సేవలను అందుబాటులోకి తీసుకురావడంలో ప్రాంతీయ అసమానతలను తొలగించాలని, దేశంలో వైద్య విద్య నాణ్యతకు సౌకర్యాలను పెంపొందించాలనే ఉద్దేశాలతో ప్రధాన మంత్రి స్వాస్థ్య సురక్షా యోజన (పిఎమ్ఎస్ఎస్ వై) పథకాన్ని 2003 లో ప్రకటించారు. పిఎమ్ఎస్ఎస్ వై లో రెండు భాగాలుంటాయి : (i) ఎఐఐఎమ్ఎస్ తరహా సంస్థలను నెలకొల్పడం, (ii) ప్రభుత్వ వైద్య కళాశాలలు / సంస్థలను ఆధునీకరించడం. ఈ పథకం కింద భువనేశ్వర్, భోపాల్, రాయపూర్, జోధ్ పుర్, రుషికేశ్, పట్నా లలో ఎఐఐఎమ్ఎస్ లను నెలకొల్పగా, ఎఐఐఎమ్ఎస్ రాయబరేలి పని పురోగతిలో ఉంది. వీటితో పాటు, నాగ్ పుర్ (మహారాష్ట్ర) , కళ్యాణి (పశ్చిమ బెంగాల్ ), (ఆంధ్ర ప్రదేశ్) గుంటూరు లోని మంగళగిరి లలో మూడు ఎఐఐఎమ్ఎస్ లను 2015 లో మంజూరు చేశారు. భటిండా, గోరఖ్ పుర్ లలో రెండు ఎఐఐఎమ్ఎస్ లను 2016 లో మంజూరు చేశారు. 2017 లో అస్సామ్ లో మంజూరు చేశారు. నాగ్ పుర్ (మహారాష్ట్ర) , కళ్యాణి (పశ్చిమ బెంగాల్ ), గుంటూరు లోని మంగళగిరి (ఆంధ్ర ప్రదేశ్) లలో మూడు ఎఐఐఎమ్ఎస్ లు పనిచేయడానికి అవసరమైన భౌతిక మౌలిక సదుపాయాలు ఏర్పాటు చేయడానికి, బోధన సిబ్బందితో పాటు బోధనేతర సిబ్బంది నియామకానికి అవసరమైన అన్ని చర్యలు తీసుకోవడం జరుగుతోంది. మంత్రివర్గానికి అత్యవసరమైన అంతర్జాతీయ బిడ్ నిబంధన ప్రకారం ఈ మూడు ఎఐఐఎమ్ఎస్ ల డిజైన్ కన్సల్టెంట్ ను నియమించడం జరిగింది. ఈ మూడు ఎఐఐఎమ్ఎస్ లకు మాస్టర్ ప్లాన్ ను కూడా ఖరారు చేయడం జరిగింది. సవివరమైన డిజైన్ లు తయారు అవుతున్నాయి. బోధన సిబ్బంది, బోధనేతర సిబ్బంది ఏర్పాటు ప్రతిపాదన వ్యయ విభాగం పరిశీలన/చర్చలలో ఉంది.
ప్ర‌ధాన మంత్రిని క‌లుసుకున్న‌గూర్ఖా జ‌న‌ముక్తి మోర్చా ప్ర‌తినిధి బృందం

గూర్ఖా జ‌న‌ముక్తి మోర్చా ప్ర‌తినిధి బృందం ఈ రోజు ప్ర‌ధాన మంత్రి శ్రీ న‌రేంద్ర మోదీతో స‌మావేశ‌మైంది. డార్జిలింగ్ లోక్ స‌భ నియోజ‌క వ‌ర్గానికి ప్రాతినిధ్యం వ‌హిస్తున్న శ్రీ ఎస్‌.ఎస్‌. అహ్లువాలియా ఈ బృందానికి నాయ‌క‌త్వం వ‌హించారు. ప్ర‌తినిధి బృందం త‌మ డిమాండ్ల‌కు సంబంధించిన వేర్వేరు అంశాల‌ను ప్ర‌ధానితో చర్చించింది. వాటిని సానుభూతితో ప‌రిశీలించ‌వ‌ల‌సిందిగా ఆయ‌న‌కు విజ్ఞ‌ప్తి చేసింది.
ప్ర‌ధాన మంత్రి ఆవాస్ యోజ‌న లో భాగంగా మ‌ధ్య ఆదాయ వ‌ర్గాల‌కు ఉద్దేశించిన‌టువంటి క్రెడిట్ లింక్ డ్ స‌బ్సిడీ స్కీము కింద వ‌డ్డీ స‌బ్సిడీకి అర్హ‌త క‌లిగిన గృహాల కార్పెట్ ఏరియా లో పెంపుదలకు ఆమోదం తెలిపిన మంత్రివ‌ర్గం

ప్ర‌ధాన మంత్రి ఆవాస్ యోజ‌న (అర్బ‌న్‌) లో భాగంగా మ‌ధ్య ఆదాయ వ‌ర్గాల వారి (ఎమ్ఐజి) కి ఉద్దేశించిన‌టువంటి క్రెడిట్ లింక్ డ్ స‌బ్సిడీ స్కీమ్ (సిఎల్ఎస్ఎస్‌) కింద వ‌డ్డీ స‌బ్సిడీ కి అర్హ‌త క‌లిగిన గృహాల కార్పెట్ ఏరియా పెంపుదలకు ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం ఆమోదం తెలిపింది. ఈ ప‌థ‌కం యొక్క లక్ష్యాన్ని, లబ్ధిదారులను మరియు వ్యాప్తిని మ‌రింత‌ విస్తృతం చేసేందుకుగాను మంత్రివ‌ర్గం ఈ కింది అంశాల‌ను ఆమోదించింది: i. సిఎల్ఎస్ఎస్ యొక్క ఎమ్ఐ జి- I కేట‌గిరీ కి చెందిన కార్పెట్ ఏరియా ను ప్ర‌స్తుతం ఉన్న‌టువంటి 90 చ‌ద‌ర‌పు మీట‌ర్ల నుండి ‘‘120 చ‌ద‌ర‌పు మీట‌ర్ల వ‌ర‌కు’’ పెంచ‌డంతో పాటు, సిఎల్ఎస్ఎస్ లోని ఎమ్ఐజి – II కేట‌గిరీ కి సంబంధించి కార్పెట్ ఏరియా ను ఇప్పుడు ఉన్న 110 చ‌ద‌ర‌పు మీట‌ర్ల నుండి ‘‘150 చ‌ద‌ర‌పు మీట‌ర్ల వ‌ర‌కు’’ పెంచ‌డం; ఇంకా ii. పైన ప్ర‌స్తావించిన మార్పు ను 2017 జ‌న‌వ‌రి 1వ తేదీ నాటి నుండి అంటే- ఎమ్ఐజి కి సిఎల్ఎస్ఎస్ ను వ‌ర్తింపజేసిన తేదీ నాటి నుండి అమ‌లు లోకి తీసుకురావ‌డం. న‌గ‌ర ప్రాంతాల‌లో గృహ వ‌స‌తికి ఉన్న కొర‌త‌ను తీర్చే దిశ‌గా ఎమ్ఐజి కి సిఎల్ఎస్ఎస్ అనేది ఒక సంస్క‌ర‌ణాత్మ‌క నిర్ణ‌యం. అంతేకాకుండా ఇది వ‌డ్డీ స‌బ్సిడీ ప‌థ‌కం తాలూకు ప్ర‌యోజ‌నాల‌ను మ‌ధ్య ఆదాయ వ‌ర్గాల వారు పొందేందుకు వీలుగా వేసిన ఒకటో అడుగు. ఎమ్ఐజి వ‌ర్గాల‌కు ఉద్దేశించిన సిఎల్ఎస్ఎస్ రెండు ఆదాయ విభాగాల కు అంటే- సంవ‌త్స‌రానికి రూ. 6,00,001 నుండి రూ.12,00,000 (ఎమ్ఐజి-I) మ‌రియు సంవత్సరానికి రూ. 12,00,001 నుండి రూ. 18,00,000 (ఎమ్ఐజి-II) ల‌కు- వ‌ర్తిస్తుంది. ఎమ్ఐజి-I లో రూ. 9 ల‌క్ష‌ల వ‌ర‌కు రుణ మొత్తాల‌కు గాను 4 శాతం వ‌డ్డీ స‌బ్సిడీని పొందుప‌ర‌చ‌గా, రూ. 12 ల‌క్ష‌ల వ‌ర‌కు రుణ మొత్తానికి 3 శాతం వ‌డ్డీ స‌బ్సిడీని పొందుప‌ర‌చ‌డం జ‌రిగింది. 20 సంవ‌త్స‌రాల గ‌రిష్ఠ రుణ కాలానికి లేదా వాస్త‌వ కాలానికి.. వీటిలో ఏది త‌క్కువైతే దాని ప్ర‌కారం.. 9 శాతం ఎన్‌పివి రూపంలో వ‌డ్డీ స‌బ్సిడీని గుణించ‌డం జ‌రుగుతుంది. 9 ల‌క్ష‌ల రూపాయ‌లు మ‌రియు 12 ల‌క్ష‌ల రూపాయ‌ల‌కు మించిన గృహ రుణాల‌కు నాన్- స‌బ్సిడైజ్ డ్ రేటులు ఉంటాయి. ఎమ్ఐజి వ‌ర్గాల‌కు సిఎల్ఎస్ఎస్ ప్ర‌స్తుతం 2019 మార్చి నెల 31వ తేదీ వ‌ర‌కు అమ‌లులో ఉంటుంది. ప్ర‌భావం: • 120 చ‌ద‌ర‌పు మీట‌ర్లు మ‌రియు 150 చ‌ద‌ర‌పు మీట‌ర్ల ప‌రిమితి ని ఒక స‌హేతుక‌మైన పెంపుద‌ల‌గా భావిస్తున్నారు. ఇది ఈ ప‌థ‌కంలో పేర్కొన్న నిర్దిష్ట ఆదాయ కేట‌గిరీ లకు చెందిన వారు సాధార‌ణంగా వెదకే ఇళ్ళ మార్కెట్ యొక్క అవసరాలను తీర్చగలుగుతుంది. • కార్పెట్ ఏరియా లో పెంపుద‌ల డెవ‌ల‌ప‌ర్ల ప్రాజెక్టుల ప‌రంగా విస్తృత‌మైన ఎంపిక‌ల‌ను ఎమ్ఐ కేట‌గిరీ వ్య‌క్తుల‌కు అందుబాటులోకి తీసుకు వస్తుంది. • కార్పెట్ ఏరియా లో పెంపుద‌ల త‌క్కువ వ్య‌య‌ం అయ్యే గృహాల విభాగంలో నిర్మాణం పూర్తి అయిన ఫ్లాట్ ల విక్ర‌యానికి మార్గాన్ని సుగ‌మం చేయ‌గ‌లుగుతుంది. పూర్వ‌రంగం: మాన్య ప్ర‌ధాన మంత్రి 2016 డిసెంబ‌ర్ 31వ తేదీన దేశ ప్ర‌జ‌ల‌ను ఉద్దేశించి ప్ర‌సంగిస్తూ, గృహ రుణాల‌ను తీసుకొంటున్న పేద ప్ర‌జ‌లకు మరిన్ని ప్ర‌యోజ‌నాల‌ను కల్పిస్తామని, అంతే కాక మ‌ధ్య ఆదాయ వ‌ర్గాల వారి (ఎమ్ఐజి)కి గృహ నిర్మాణ రుణాల కోసం ఒక కొత్త వ‌డ్డీ స‌బ్సిడీ ప‌థ‌కాన్ని తీసుకురానున్న‌ట్లు ప్ర‌క‌టించారు. దీనికి అనుగుణంగా గృహ నిర్మాణం మ‌రియు పట్టణ వ్య‌వ‌హారాల మంత్రిత్వ శాఖ 2017 జ‌న‌వ‌రి 1 నాటి నుండి ప్ర‌ధాన మంత్రి ఆవాస్ యోజ‌న (అర్బ‌న్) లో భాగంగా మ‌ధ్య ఆదాయ వ‌ర్గాల వారి కోసం క్రెడిట్ లింక్ డ్ స‌బ్సిడీ స్కీము ను అమ‌లు చేస్తోంది.
వ్యవసాయం, ఇంకా చేపల వ్యాపార రంగాలలో భారతదేశం మరియు కొలంబియా ల మధ్య ఎమ్ఒయు పై సంతకాలకు ఆమోదం తెలిపిన మంత్రివర్గం

భారతదేశం, కొలంబియా ల మధ్య వ్యవసాయం మరియు చేపల వ్యాపార రంగాలలో అవగాహనపూర్వక ఒప్పంద పత్రం ( ఎమ్ఒయు) పైన సంతకాలు చేసేందుకు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆమోదం తెలిపింది. ఈ ఒప్పందం, వినూత్నమైన వ్యవసాయ పద్దతులకు మరియు యాంత్రీకరణకు సంబంధించి పరస్పర సహకారానికి వీలు కలిపిస్తుంది. అదే విధంగా, విజయవంతమైన వ్యవసాయ ఉత్పత్తుల మార్కెటింగ్ రంగంలో పరస్పర సహకారానికి, వ్యవసాయ పరిశ్రమ సహకారంతో విత్తన ఉత్పత్తి ప్రాజెక్టుల ఏర్పాటు, పండ్లు, పూలు, కూరగాయలు వంటి ఉద్యానవన పంటలకు అదనపు విలవను చేకూర్చే వినూత్న ఉత్పత్తుల తయారీ రంగాలలో పరస్పర సహకారానికి అవకాశం కలిపిస్తుంది. అలాగే, సమాచార ఆదాన ప్రదానం, ఉభయ దేశాలకు చెందిన వ్యవసాయ రంగ నిపుణుల పరస్పర పర్యటనలకు ఈ ఒప్పందం అవకాశం కలిపిస్తుంది. జట్రోఫా ఇంకా కరాయా, నూనె గింజలు, ఆయిల్ పామ్ ల సంబంధిత పరిశోధన రంగంలో సహకారం ఈ ఒప్పందం లోని మరో కీలక అంశంగా ఉంటుంది. ఇక చేపల వ్యాపారాభివృద్ధి విషయానికి వస్తే, సముద్రపు చేపల వేట, చేపల అభివృద్ధి, పరిశోధన, శిక్షణ రంగాలలో పరస్పర సహకారం, పశువులు, గొర్రెలు,మేకలు, పందులు వంటి చిన్నా పెద్దా పశువుల ఉత్పాదకత వ్యాధి నిరోధం, వ్యాధి నిర్ధారణ, పంది మాంసం ఉత్పత్తి పద్దతులలో సహకారం వంటి అంశాలు ఇందులో భాగంగా ఉన్నాయి. అవగాహనపూర్వక ఒప్పంద పత్రం పరిధిలో, రానున్న రెండు సంవత్సరాల కాలానికి నిర్దిష్ట కార్య ప్రణాళికను రూపొందించడం/ తుది నిర్ణయం చేయడం కోసం సంయుక్త కార్యాచరణ బృందాన్ని (జెడబ్ల్యుజి ని) నియమిస్తారు. అవగాహనపూర్వక ఒప్పందం తొలుత ఐదు సంవత్సరాల కాలానికి అమలులో ఉంటుంది. దీనిని రద్దు చేసుకొనే కోరికను/ అభిప్రాయాన్ని ఉభయ పక్షాలలో ఏ పక్షమైనా వ్యక్తం చేయనట్లయితే, దానంతట అదే మరో ఐదు సంవత్సరాలకు పొడిగింపు నకు లోనవుతుంది.
‘మ‌న్ కీ బాత్ 2.0’ యొక్క 9వ భాగం లో ప్ర‌సంగించిన ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ ‘మ‌న్ కీ బాత్ 2.0’ (‘మనసు లో మాట 2.0’) యొక్క 9వ భాగం లో ప్ర‌సంగిస్తూ, భార‌త‌దేశం లోని యువ‌త విజ్ఞాన శాస్త్రం లోను, సాంకేతిక విజ్ఞానం లోను తీవ్ర‌మైన ఆస‌క్తి ని చూపుతోందన్నారు. యువ‌జ‌నుల లోని ఉత్సుక‌త ను ఆయ‌న మెచ్చుకొంటూ, ‘‘చంద్ర‌యాన్-2 సందర్భం లో నేను బెంగ‌ళూరు కు వెళ్ళిన‌ప్పుడు, అక్క‌డి బాల‌ల్లో అంతులేనటువంటి ఉత్సాహాన్ని గ‌మ‌నించాను. ఎక్క‌డ ఏ విధమైన సోమ‌రిత‌నం లేదు. ఒక విధం గా చెప్పాలంటే వారు రాత్రి అంతా మేల్కొనివున్నారు. విజ్ఞాన శాస్త్రం అన్నా, సాంకేతిక విజ్ఞానం అన్నా, ఏదైనా నూత‌న ఆవిష్క‌ర‌ణ అన్నా వారి లో గల కుతూహ‌లాన్ని ఎవ్వ‌రైనా మ‌ర‌చిపోజాలరు’’ అని ప్ర‌ధాన మంత్రి అన్నారు. నేటి మ‌న్ కీ బాత్ (‘మ‌న‌సు లో మాట’ కార్యక్రమం) లో ప్ర‌ధాన మంత్రి త‌న‌ ఆలోచ‌న‌ల‌ ను వెల్లడిస్తూ, యువ‌జ‌నులు మ‌రియు బాల‌ల్లో ఈ ఉత్సుక‌త కు ఒక ఉత్తేజాన్ని ఇవ్వ‌డం కోసం మ‌రి, అలాగే వారి లోప‌లి వైజ్ఞానిక స్వ‌భావాన్ని ప్రోత్స‌హించ‌డం కోసం ఇటీవ‌లే శ్రీ‌హరి కోట లో రాకెట్ ప్ర‌యోగాన్ని వీక్షించే స‌దుపాయాన్ని అందుబాటు లోకి తీసుకు రావ‌డ‌ం జరిగింది. ఈ స‌దుపాయం అంద‌రి కోసం ఉద్దేశించినటువంటిది. దీనికోసం ఆన్ లైన్ ద్వారా పేరు ను న‌మోదు చేసుకోవ‌చ్చును అంటూ తెలియజేశారు. రాబోయే కాలాల్లో ఈ ప్ర‌యోజ‌నాన్ని పొందండంటూ అన్ని పాఠ‌శాల‌ ల ఉపాధ్యాయుల కు మ‌రియు ప్రిన్సిప‌ల్స్ కు ఆయ‌న విజ్ఞప్తి చేశారు. ఈ సంద‌ర్భం లో ఐఎస్ ఆర్ఒ యొక్క ‘యువిక’ కార్య‌క్ర‌మాన్ని ఆయ‌న కొనియాడారు. ఈ కార్య‌క్ర‌మం యువతీ యువ‌కుల ను విజ్ఞాన శాస్త్రం తో క‌లుపుతుంది. ‘యువిక’ అనేది యువ విజ్ఞాని కార్య‌క్ర‌మాని కి సంకేత నామం. దీని ని పాఠ‌శాల విద్యార్థుల కోసం 2019వ సంవ‌త్స‌రం లో మొద‌లుపెట్ట‌డ‌మైంది. ఈ కార్య‌క్ర‌మ‌ం ‘జ‌య్‌ జ‌వాన్, జ‌య్ కిసాన్‌, జ‌య్ విజ్ఞాన్‌, ఇంకా జ‌య్ అనుసంధాన్’ అనే మా యొక్క దార్శ‌నిక‌త కు అనుగుణం గా ఉంది అని ఆయ‌న వివ‌రించారు. యువ విద్యార్థినీవిద్యార్థులు “www.yuvika.isro.gov.in”ను సంద‌ర్శించ‌డం ద్వారా ఈ కార్య‌క్ర‌మం లో పాలుపంచుకోవాలంటూ కూడా ప్ర‌ధాన మంత్రి పిలుపునిచ్చారు. దేహ్ రా దూన్ లో గ‌ల ఇండియ‌న్ ఇన్స్ టిట్యూట్ ఆఫ్ పెట్రోలియమ్ మ‌రియు సిఎస్ఐఆర్ ల శాస్త్రవేత్త‌ లు ఒక విమానాన్ని బ‌యో-ఫ్యూయ‌ల్ తో న‌డిపే సాంకేతిక విజ్ఞానాన్ని అభివృద్ధి ప‌ర‌చారని ప్రధాన మంత్రి చెప్తూ, వారి యొక్క ప్ర‌య‌త్నాల ను అభినందించారు. వారి ప్ర‌యాస‌ లు ‘మేక్ ఇన్ ఇండియా’ ఉద్య‌మాని కి సాధికారిత ను సైతం సంత‌రిస్తాయి అని ఆయ‌న అన్నారు. భార‌తీయ వాయు సేన కు చెందిన ఎఎన్-32 యుద్ధ విమానం లేహ్ లోని కుశోక్ బకులా రిం పోచీ విమానాశ్ర‌యం నుండి నింగి కి ఎగ‌సిన‌ప్పుడు ఒక చ‌రిత్ర లిఖించ‌బ‌డింది ఆయ‌న అన్నారు. ఈ విమానం 10 శాతం భార‌తీయ బ‌యో-జెట్ ఫ్యూయ‌ల్ తాలూకు మిశ్ర‌ణం తో ప‌ని చేసింద‌ని, ఇటువంటి మిశ్ర‌మ ఇంధ‌నాన్ని ప్ర‌ప్ర‌థ‌మం గా జోడు ఇంజిన్ ల‌లో ఉప‌యోగించ‌డ‌మైంద‌ని ఆయ‌న పేర్కొన్నారు. ఈ బ‌యో-జెట్ ఫ్యూయ‌ల్ ను ఖాద్యేత‌ర వృక్ష తైలాల నుండి త‌యారు చేశార‌ని, భార‌త‌దేశం లోని వేరు వేరు ఆదివాసీ ప్రాంతాల నుండి ఈ తైలాన్ని సేక‌రించ‌డం జ‌రిగిందని ఆయ‌న అన్నారు. ఈ ప్ర‌య‌త్నాలు భార‌త‌దేశం ముడి చ‌మురు దిగుమ‌తుల పై ఆధార‌ప‌డ‌టాన్ని తగ్గించడం మాత్రమే కాక క‌ర్బ‌న ఉద్గారాల ను న్యూనీకరించగ‌లుగుతుంద‌ని ఆయ‌న అన్నారు.
కోవిడ్ టీకాలు వేసే కార్యక్రమంలో 150 కోట్ల మైలురాయిని దాటినందుకు తోటి పౌరులకు అభినందనలు తెలియజేసిన – ప్రధానమంత్రి

కోవిడ్ టీకాలు వేసే కార్యక్రమంలో 150 కోట్ల మైలురాయిని దాటినందుకు తోటి పౌరులకు ప్రధానమంత్రి శ్రీ నరేంద్ర మోదీ అభినందనలు తెలియజేశారు. టీకాలు వేసే కార్యక్రమాన్ని విజయవంతం చేయడానికి కృషి చేస్తున్న వారందరికీ భారతదేశం కృతజ్ఞతలు తెలుపుతోందని కూడా ఆయన పేర్కొన్నారు. ఈ విషయమై, ప్రధానమంత్రి సామాజిక మాధ్యమం ద్వారా వరుస ట్వీట్లు చేస్తూ, ఈ విధంగా పేర్కొన్నారు: "టీకా విషయంలో ఒక అద్భుతమైన రోజు! 150 కోట్ల మైలురాయిని దాటినందుకు మన తోటి పౌరులకు అభినందనలు. మన టీకాలు వేసే కార్యక్రమం ఎంతో మంది ప్రాణాలను కాపాడింది. ఇదే సమయంలో, మనం కోవిడ్-19 కు సంబంధించిన నియమ, నిబంధనలను అన్నింటినీ పాటించడం కొనసాగిస్తూనే ఉందాము. టీకాలు వేసే కార్యక్రమాన్ని విజయవంతం చేయడానికి కృషి చేస్తున్న వారందరికీ భారతదేశం కృతజ్ఞతలు తెలియజేస్తోంది. ప్రజలకు టీకాలు వేస్తున్న మన వైద్యులు, శాస్త్రవేత్తలు, ఆవిష్కర్తలు, ఆరోగ్య సంరక్షణ కార్యకర్తలకు మన ధన్యవాదాలు. అర్హులైన వారందరూ తమ టీకాలను సకాలంలో పొందవలసిందిగా నేను కోరుతున్నాను. అందరం కలిసి, కోవిడ్-19 తో పోరాడుదాం."
కోఆపరేటివ్స్ మరియు సంబంధిత రంగాలలో సహకారం కోసం భారతదేశం, మారిషస్ ల మధ్య అంతర్- ప్రభుత్వ ఒప్పందం

కోఆపరేటివ్స్ మరియు సంబంధిత రంగాలలో సహకారం కోసం భారతదేశం, మారిషస్ ల మధ్య అంతర్- ప్రభుత్వ ఒప్పందానికి కేంద్ర మంత్రిమండలి ఆమోదముద్ర వేసింది. కేంద్ర మంత్రివ‌ర్గ స‌మావేశానికి ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త వ‌హించారు. ఇరు దేశాల మధ్య ఒప్పందపు కాలపరిమితి అయిదు సంవత్సరాలు. ఈ వ్యవధి అనంతరం ఒప్పందం దానంతట అదే మరొక అయిదు సంవత్సరాల పాటు అమలయ్యేందుకు కూడా వీలుంది. ఒప్పందంలో పేర్కొన్న మేరకు స్వల్ప కాలిక కార్యక్రమాలను, దీర్ఘకాలిక కార్యక్రమాలను అమలు చేయడం ద్వారా పరస్పర సహకారాన్ని పెంపొందించుకోవచ్చు. ఈ ఒప్పందం ముఖ్యోద్దేశాలను నెరవేర్చడానికి ఉభయ పక్షాల సమ్మతితో ఒక కార్యాచరణ ప్రణాళికను రూపొందించుకొంటారు. పూర్వ రంగం: మారిషస్ ప్రభుత్వం నెలకొల్పిన కోఆపరేటివ్ డెవలప్ మెంట్ ఫండ్ (సి డి ఎఫ్) కు, నేషనల్ కోఆపరేటివ్ యూనియన్ ఆఫ్ ఇండియా (ఎన్ సి యు ఐ) కు మధ్య సంస్థాగత యంత్రాంగాన్ని అభివృద్ధి చేయాలనే అంశంపై మారిషస్ ప్రభుత్వం ఆసక్తిని వ్యక్తం చేసింది. కోఆపరేటివ్ డెవలప్ మెంట్ లో ఎన్ సి యు ఐ కి ఉన్న అనుభవం నుండి ప్రయోజనం పొందాలన్నది మారిషస్ ప్రభుత్వ ఉద్దేశంగా ఉంది. కోఆపరేటివ్స్ పాలనకు సంబంధించిన శాసనాన్ని ఇరు దేశాలు ఇచ్చి పుచ్చుకోవడానికి, కోఆపరేటివ్ సెక్టర్ కు సంబంధించిన సాంకేతికతలను, సమాచారాన్ని మార్పిడి చేసుకోవడానికి, ఇన్ స్టిట్యూషనల్ లింకేజి లను ఏర్పాటు చేసుకోవడానికి, ఐ టి ఇ సి కార్యక్రమంలో భాగంగా ఒక దేశ నిపుణులను మరొక దేశానికి ప్రతినిధులుగా పంపించడానికి అనువుగా ఉభయ దేశాలకు మధ్య ఒక అవగాహనపూర్వక ఒప్పందం (ఎమ్ ఒ యు) పై సంతకాలకు గల అవకాశాన్ని గురించి చర్చించేందుకు 2012 సెప్టెంబరు లో ఒక సంయుక్త సమావేశాన్ని డిపార్ట్ మెంట్ ఆఫ్ అగ్రికల్చర్, కోఆపరేషన్ & ఫార్మర్స్ వెల్ ఫేర్ లో నిర్వహించారు. ఇది జరిగి ఒక సంవత్సరం గడిచిన అనంతరం (2013 సెప్టెంబరు లో ) మంత్రిత్వ శాఖల స్థాయి సమావేశం కూడా జరిగింది. కోఆపరేటివ్స్ రంగంలో ద్వైపాక్షిక సహకారానికి ఉన్న అవకాశాలను అన్వేషించడానికి మారిషస్ ప్రభుత్వ సీనియర్ అధికారులు ఇద్దరితో కూడిన ప్రతినిధిబృందం భారతదేశంలోని సహకార సంస్థలను సందర్శించింది.
తక్కువ స్థాయిలో పోష‌కాహారం లభ్యత సమస్య నివారణకు చేప‌డుతున్న చ‌ర్య‌ల‌ను స‌మీక్షించిన ప్ర‌ధాన మంత్రి

భార‌త‌దేశం లో పోష‌కాహారం త‌క్కువ స్థాయిలో ల‌భిస్తుండ‌డాన్ని నివారించ‌డానికి మ‌రియు సంబంధిత స‌మ‌స్య‌లను ప‌రిష్క‌రించ‌డానికి సాగుతున్న ప్ర‌య‌త్నాలను, అటువంటి కృషిలో చోటు చేసుకొంటున్న పురోగతిని గురించి ప్ర‌ధాన మంత్రి శ్రీ న‌రేంద్ర మోదీ శుక్ర‌వారం నాడు స‌మీక్షించారు. ఈ ఉన్న‌త స్థాయి స‌మీక్షా స‌మావేశంలో ప్ర‌ధాన మంత్రి కార్యాల‌యం (పిఎమ్ఒ), నీతి ఆయోగ్ ల‌తో పాటు ఇత‌ర మంత్రిత్వ శాఖ‌ల అధికారులు హాజ‌ర‌య్యారు. పౌష్టికాహార లోపం యొక్క ప్ర‌స్తుత స్థితి, వృద్ధిలో ఆటంకాలు, మ‌రియు సంబంధిత స‌మ‌స్య‌ల‌ను గురించి ఈ సంద‌ర్భంగా స‌మీక్షించడమైంది. అభివృద్ధి చెందుతున్న ఇత‌ర దేశాలు కొన్నింటిలో విజయవంతంగా నడుస్తున్న పోష‌కాహారం అంద‌జేత కార్య‌క్ర‌మాలు ఈ సందర్భంగా చ‌ర్చ‌కు వచ్చాయి. ర‌క్త‌హీన‌త‌, త‌క్కువ బ‌రువు కలిగిన శిశువుల జ‌న‌నాలు, త‌క్కువ స్థాయిలో పోష‌కాహారం ల‌భ్య‌త, వృద్ధికి ఆటంకం ఏర్ప‌డ‌టం.. వంటి స‌మ‌స్య‌ల‌ను అధిగ‌మించే దిశ‌గా నిర్ధిష్ట ల‌క్ష్యాల‌ను పెట్టుకొని, వాటిని సాధించేందుకు కృషి చేయ‌వ‌ల‌సిన అవ‌స‌రం ఉంద‌ని ప్ర‌ధాన మంత్రి నొక్కి చెప్పారు. స్వాతంత్య్రం అనంత‌రం 75 వ వార్షికోత్స‌వాన్ని జ‌రుపుకోబోయే 2022 వ సంవత్సరం క‌ల్లా గ‌ణ‌నీయ‌మైన ఫ‌లితాలు కంటికి కనపడాలని ఆయన ఉద్ఘాటించారు. ఈ విధ‌మైన ఫ‌లితాల‌ను సాధించ‌డం కోసం పోష‌కాహారం అంద‌జేత దిశగా జరుగుతున్న ప్ర‌య‌త్నాల పురోగ‌తిని- ప్ర‌త్యేకించి పేల‌వ‌మైన ప‌నితీరును క‌న‌బ‌రుస్తున్న జిల్లాల‌లో- ప‌రిస్థితిని ఎప్ప‌టిక‌ప్పుడు ప‌ర్య‌వేక్షించడాన్ని గురించి చర్చించారు. ‘స్వ‌చ్ఛ భార‌త్ అభియాన్’, ‘మిష‌న్ ఇంద్ర ధ‌నుష్‌’, ‘బేటీ బ‌చావో – బేటీ ప‌ఢావో’ మ‌రియు ‘ప్ర‌ధాన మంత్రి మాతృ వంద‌న యోజ‌న’ త‌దిత‌ర కేంద్ర ప్ర‌భుత్వ కార్య‌క్ర‌మాలు పౌష్టికాహారం పైన స‌కారాత్మ‌క ప్ర‌భావాన్ని ప్ర‌స‌రింపజేస్తున్నట్లు సీనియ‌ర్ అధికారులు పలు సందర్భాలలో ప్ర‌స్తావించారు. పౌష్టికాహారం పై ప్ర‌త్య‌క్షంగాను లేదా ప‌రోక్షంగాను ప్ర‌భావం చూపే కేంద్ర ప్రభుత్వం, రాష్ట్ర ప్ర‌భుత్వాల యొక్క ప‌థ‌కాలు అన్నింటినీ మేళ‌వించాల‌ంటూ ప్ర‌ధాన మంత్రి ఈ సందర్భంగా పిలుపునిచ్చారు. ఆశించిన ఫ‌లితాల‌ను సాధించాలంటే పోష‌కాహారం యొక్క ప్రాముఖ్య‌ంపై సామాజిక చైత‌న్యాన్ని పెంచి పోషించవలసిన అవసరం ఉందని ఆయ‌న చెప్పారు. ఈ విధ‌మైన జాగృతిని క‌లిగించేందుకుగాను అసాంప్ర‌దాయ‌క మార్గాల‌ను ఉప‌యోగించుకోవడానికి పెద్ద పీట వేయాలని ఆయన స్పష్టంచేశారు.
దేవ్ ఘర్ సత్సంగ్ ఆశ్రమాని కి చెందిన ఆచార్యదేవ్ అశోక్ రంజన్ చక్రవర్తికన్నుమూత పట్ల సంతాపం తెలిపిన ప్రధాన మంత్రి

దేవ్ ఘర్ లోని సత్సంగ్ ఆశ్రమాని కి చెందిన ఆచార్యదేవ్ శ్రీ అశోక్ రంజన్ చక్రవర్తి కన్నుమూత పట్ల ప్రధాన మంత్రి శ్రీ నరేంద్ర మోదీ ప్రగాఢ దుఃఖాన్ని వ్యక్తం చేశారు. ప్రధాన మంత్రి ఒక ట్వీట్ లో – ‘‘దేవ్ ఘర్ లోని సత్సంగ్ ఆశ్రమాని కి చెందిన ఆచార్యదేవ్ శ్రీ అశోక్ రంజన్ చక్రవర్తి ని సమాజాని కి ఆయన చేసిన నిస్వార్ధ సేవ కు గాను ఎల్లప్పటికీ స్మరించుకోవడం జరుగుతుంది. విద్య అన్నా, ఆరోగ్య సంరక్షణ అన్నా, సామాజిక న్యాయం అన్నా, సాధికారిత కల్పన అన్నా ఆయన కు మక్కువ గా ఉండేది. ఈ దుఃఖ ఘడియ లో, ఆయన ఆరాధకుల కు ఇదే నా సంతాపం. ఓమ్ శాంతి’’ అని పేర్కొన్నారు.
బాలి లో జి-20 శిఖర సమ్మేళనం జరుగుతున్న క్రమం లో యునైటెడ్ కింగ్ డమ్  ప్రధాని తో సమావేశమైన ప్రధాన మంత్రి

జి-20 శిఖర సమ్మేళనం బాలి లో జరుగుతున్న సందర్భం లో యునైటెడ్ కింగ్ డమ్ ప్రధాని శ్రీ రుషి సునక్ తో ప్రధాన మంత్రి శ్రీ నరేంద్ర మోదీ ఈ రోజు న సమావేశమయ్యారు. ఇది ఇరువురు నేతల మధ్య జరిగిన ఒకటో సమావేశం. ప్రధాని శ్రీ రుషి సునక్ పదవీ బాధ్యతల ను స్వీకరించినందుకు గాను ప్రధాన మంత్రి ఆయన కు అభినందనల ను వ్యక్తం చేశారు. భారతదేశం-యుకె సమగ్ర వ్యూహాత్మక భాగస్వామ్యం విస్తృత స్థాయి లో కొనసాగుతుండడం పట్ల మరియు ద రోడ్ మేప్ 2030 ఫార్ ఫ్యూచర్ రిలేశన్స్ యొక్క పురోగతి పట్ల ఇద్దరు నేతలు సంతృప్తి ని వ్యక్తం చేశారు. కామన్ వెల్థ్ మరియు జి-20 సహా ద్వైపాక్షిక, ఇంకా బహుళ పాక్షిక వేదికల లో కలసికట్టుగా పని చేయవలసిన అంశాని కి ఉన్న ప్రాముఖ్యం విషయం లో ఇద్దరు నేత లు సమ్మతి ని వెలిబుచ్చారు. వ్యాపారం, మొబిలిటీ, రక్షణ మరియు భద్రత వంటి ముఖ్య రంగాల లో సహకారం తాలూకు ప్రసక్తి కూడా చర్చల లో చోటు చేసుకొంది.